ויחסרו המים: שורש חסר אין ענינו גרעון, אלא ענין העדר, והוא פעמים עומד כמו כאן, וכן די מחסרו אשר יחסר לו (דברים ט"ו ח'), ושמן על ראשך אל יחסר (קהלת ט' ח'), ופעמים יוצא, כמו לא חסרת דבר (דברים ב' ז') לא יחסרו כל טוב (תהלים ל"ד י"א), וכן חסר לב (משלי ט' ט"ז), נעדר שכל: וכאן הכוונה שנשארו קצת מקומות בלי מים, כלומר ההרים היותר גבוהים, אבל שיתחילו לחסור אחר חמישה חדשים מירידת המטר (כפירוש רש"י) ושלא נתמעטו המים כלל במשך כל הזמן ההוא שפסקו הגשמים, זה נגד הטבע, ואין לקבלו אחרי שלא נזכר בתורה.